Broj: 711-I-167-P-83-21/22-06-8

Zagreb, 10. prosinca 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Dejana Mihajlovića, zamjenika župana Karlovačke županije,** na 151. sjednici, održanoj 10. prosinca 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Dejana Mihajlovića, zamjenika župana Karlovačke županije i općinskog načelnika Općine Krnjak do 20. svibnja 2021.g.,** **povodom stupanja u poslovne odnose između trgovačkog društva Krnjak Komunalac d.o.o. u vlasništvu Općine Krnjak i dužnosnika Dejana Mihajlovića te OPG-a čiji je dužnosnik nositelj, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

Obrazloženje

Protiv dužnosnika Dejana Mihajlovića, zamjenika župana Karlovačke županije i općinskog načelnika Općine Krnjak do 20. svibnja 2021.g., podnesena je dana 9. travnja 2021.g. anonimna prijava, koja je u Povjerenstvu zaprimljena pod brojem: 711-U-1382-P-83/21-01-1 te je povodom iste otvoren predmet broj: P-83/21.

U prijavi se u bitnome navodi da dužnosnik Dejan Mihajlović obnaša dužnost općinskog načelnika Općine Krnjak te je istovremeno član Skupštine trgovačkog društva Krnjak Komunalac d.o.o. u vlasništvu Općine Krnjak koje izvodi radove na kući u vlasništvu dužnosnika.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavcima 38. i 39. ZSSI-a propisano je da su župani i njihovi zamjenici te općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da je Dejan Mihajlović obnašao dužnost općinskog načelnika Općine Krnjak u mandatima 2013.-2017. i 2017.-2021., a trenutno obnaša dužnost zamjenika župana Karlovačke županije, počevši od 20. svibnja 2021.g. te je stoga, povodom obnašanja navedenih dužnosti, obvezan postupati sukladno odredbama ZSSI-a.

Povjerenstvo je u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od nadležnih tijela.

Povjerenstvo je tako izvršilo uvid u podatke upisane u sudski registar Trgovačkog suda u Zagrebu – Stalna služba u Karlovcu te utvrdilo da je pod matičnim brojem subjekta: 081238887 upisano trgovačko društvo Krnjak Komunalac d.o.o., OIB: 27469924706.

Na zahtjev Povjerenstva, trgovačko društvo Krnjak Komunalac d.o.o. dostavilo je očitovanje broj: 2133/10-04-21-1 od 1. lipnja 2021.g. u kojem se navodi da je navedeno trgovačko društvo osnovano 19. travnja 2019.g. te da je jedini osnivač navedenog društva Općina Krnjak, a dužnosnik Dejan Mihajlović kao općinski načelnik Općine Krnjak je u razdoblju od 19. travnja 2019.g. do 21. svibnja 2021.g. predstavljao Skupštinu društva. U očitovanju se nadalje navodi da je trgovačko društvo Krnjak Komunalac d.o.o. Dejanu Mihajloviću kao fizičkoj osobi te OPG-u Dejan Mihajlović čiji nositelj je također Dejan Mihajlović pružalo različite usluge sukladno važećim cjenicima. Za pojedine radove iz oblasti građevinarstva sklopljeni su ugovori između OPG-a Dejan Mihajlović i trgovačkog društva Krnjak komunalac d.o.o. te su izrađeni troškovnici kao prilog ponudi.

U privitku očitovanja dostavljeni su računi koje je trgovačko društvo Krnjak komunalac d.o.o. izdalo dužnosniku Dejanu Mihajloviću kao fizičkoj osobi te OPG-u Dejan Mihajlović za pružene usluge i izvedene radove te izvodi prometa po računu trgovačkog društva Krnjak Komunalac d.o.o. u Erste&Steiermärkische Bank d.d. iz kojih je utvrđeno da su svi računi plaćeni. U privitku očitovanja su također dostavljena tri ugovora sklopljena između OPG-a Dejan Mihalović i trgovačkog društva Krnjak Komunalac d.o.o., i to Ugovor o izvođenju radova na izradi oborinske odvodnje nadstrešnice za stoku od 9. siječnja 2020.g., Ugovor o izvođenju radova na unutarnjem uređenju stambenog objekta na adresi ……….., Krnjak od 4. svibnja 2020.g. te Ugovor o izvođenju radova na izradi šahta od 8. veljače 2021.g. Za svaki od navedenih ugovora dostavljeni su troškovnici i ponude trgovačkog društva Krnjak Komunalac d.o.o., no nisu dostavljeni dokazi o podmirenju izdanih računa te je stoga Povjerenstvo dopisom broj: 711-I-1885-P-83/21-04-8 od 9. studenoga 2021.g. zatražilo dostavu dodatne dokumentacije iz koje je vidljivo je li OPG Dejan Mihajlović podmirio račune izdane za ugovorene radove.

Trgovačko društvo Krnjak Komunalac d.o.o. dostavilo je očitovanje broj: 2133/10-04-21-2 od 11. studenoga 2021.g. u privitku kojeg su dostavljeni izdani računi za izvršene radove sukladno sklopljenim ugovorima između OPG-a Dejan Mihalović i navedenog trgovačkog društva te izvodi prometa po računu izdani od Erste&Steiermärkische Bank d.d. iz kojih je utvrđeno da su navedeni računi podmireni.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. točkom d) ZSSI-a propisano je da je dužnnsicima zabranjeno primiti dodatnu naknadu za poslove obnašanja javnh dužnosti.

Povjerenstvo obrazlaže da dužnosnik kada nastupa u svojstvu građanina, kao i svaka druga fizička osoba, ima pravo za izvršenje pojedinih usluga ili izvođenje radova na nekretninama u svom vlasništu slobodno odabrati pružatelja usluga, odnosno izvođača radova kojeg želi. U opisanoj se situaciji ne može utvrditi da bi angažiranjem trgovačkog društva Krnjak Komunlac d.o.o. čiji jedini osnivač je Općina Krnjak i u kojem dužnosnik Dejan Mihajlović obavlja funkciju člana Skupštine samo po sebi predstavljalo povredu odredbi ZSSI-a od strane dužnosnika Dejana Mihajlovića. Međutim, mogućnost povrede neke od odredbi ZSSI-a pojavila bi se u slučaju da je trgovačko društvo Krnjak Komunalac d.o.o. dužnosniku Dejanu Mihajloviću kao fizičkoj osobi ili kao vlasniku OPG-a usluge ili radove izvršilo besplatno ili povoljnije nego u odnosu na druge građane, što bi moglo ukazivati da je dužnosnik koristio dužnost općinskog načelnika Općine Krnjak, kao osnivača navedenog trgovačkog društva, s ciljem pogodovanja svojim privatnim interesima.

S obzirom da je na traženje Povjerenstva trgovačko društvo Krnjak Komunalac d.o.o. dostavilo izdane račune i dokaze o podmirenju istih za sve pružene usluge i radove izvedene za dužnosnika Dejana Mihajlovića, kao i za OPG čiji je nositelj, Povjerenstvo iz prikupljenih podataka i odkumentacije nije steklo saznanja koja bi upućivala na moguću povredu ZSSI-a

Slijedom svega navedenoga, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Dejan Mihajlović, elektronička dostava
2. Objava na internetskoj stranici Povjerenstva
3. Pismohrana